CELEX: C2006/108/63
Language: el
Date: 2006-05-06 00:00:00
Title: Υπόθεση F-26/06: Προσφυγή της  10ης Μαρτίου 2006  — Bertolete κ.λπ. κατά Επιτροπής

6.5.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 108/34
            
         Προσφυγή της 10ης Μαρτίου 2006 — Bertolete κ.λπ. κατά Επιτροπής
   (Υπόθεση F-26/06)
   (2006/C 108/63)
   Γλώσσα διαδικασίας: η γαλλική
   Διάδικοι
   
      Προσφεύγουσες: Marli Bertolete κ.λπ. [εκπρόσωπος: L. Vogel, δικηγόρος]
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγόντων
   Οι προσφεύγουσες ζητούν από το Δικαστήριο Δημόσιας Διοίκησης:
   
               —
            
            
               να ακυρώσει την απόφαση της Εξουσιοδοτημένης για τη Σύναψη Συμβάσεων Προσλήψεως Αρχής, της 21ης Νοεμβρίου 2005, με την οποία απορρίφθηκαν οι διοικητικές ενστάσεις των προσφευγόντων, με ημερομηνία 26 Ιουλίου 2005, με τις οποίες διατύπωσαν επικρίσεις τόσο σχετικά με τις διοικητικές αποφάσεις με τις οποίες καθορίστηκαν, αντιστοίχως, η κατάταξη και η αμοιβή καθεμιάς από τις προσφεύγουσες, όσο και σχετικά με το άρθρο 7 της ληφθείσας από το Σώμα των Επιτρόπων αποφάσεως, της 27ης Απριλίου 2005, που περιλαμβάνει τις «Γενικές Εκτελεστικές Διατάξεις σχετικά με τα μεταβατικά μέτρα που εφαρμόζονται επί των υπαλλήλων που απασχολούνται από το Γραφείο Υποδομών των Βρυξελλών σε βρεφονηπιακούς σταθμούς στις Βρυξέλλες» (ΓΕΔ), και τα παραρτήματα Ι και ΙΙ της αποφάσεως αυτής·
            
         
               —
            
            
               στο μέτρο που παρίσταται ανάγκη, να ακυρώσει και τις αποφάσεις κατά ταων οποίων στρέφονταν οι προμνημονευθείσες διοικητικές ενστάσεις·
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Λόγοι ακυρώσεως και κύρια επιχειρήματα
   Οι προσφεύγουσες, νυν επί συμβάσει υπάλληλοι σε βρεφονηπιακούς σταθμούς των Βρυξελλών, εκτελούσαν τα ίδια αυτά καθήκοντα και πριν από τον διορισμό τους δυνάμει συμβάσεων εργασίας βελγικού δικαίου. Οι προσφεύγουσες αμφισβητούν την κατάταξη και την αμοιβή τους που καθορίστηκαν από την καθής κατά τον διορισμό τους ως επί συμβάσει υπαλλήλων.
   Στο πλαίσιο του πρώτου λόγου της προσφυγής τους, οι προσφεύγουσες ισχυρίζονται ότι, κατ' εφαρμογήν των ΓΕΔ καθώς και άλλων διατάξεων σχετικών με επί συμβάσει υπαλλήλους της Επιτροπής, έπρεπε αυτές να καταταγούν στην ομάδα καθηκόντων ΙΙΙ αντί της ομάδας καθηκόντων ΙΙ, και τούτο ενόψει του τίτλου και της αρχαιότητάς τους.
   Όσον αφορά τον δεύτερο λόγο, οι προσφεύγουσες διαμαρτύρονται ιδίως για τον λόγο ότι δεν έτυχαν της προβλεπομένης στο άρθρο 6 των ΓΕΔ ελάχιστης αμοιβής.
   Όσον αφορά τον τρίτο λόγο, οι προσφεύγουσες προβάλλουν παράβαση του άρθρου 2, παράγραφος 2, του Καθεστώτος που εφαρμόζεται επί του λοιπού προσωπικού, του Πρωτοκόλλου Συμφωνίας που συνήφθη στις 22 Ιανουαρίου 2002, μεταξύ της Επιτροπής και αντιπροσωπείας του επί συμβάσει Βελγικού δικαίου προσωπικού βρεφονηπιακών σταθμών, παραβίαση της αρχής της απαγορεύσεως των διακρίσεων καθώς και των γενικών αρχών επί θεμάτων κοινωνικής προστασίας. Ειδικότερα, κατά τον υπολογισμό της διασφαλιζομένης στις προσφεύγουσες αμοιβής, δεν έπρεπε να ληφθούν υπόψη τα οικογενειακά επιδόματα.